Mynen fruntliken grod myt vermoghe alles ghuden. Ersamen wolwysen heren, juw ersamheit wol indechtich is jk ….. hebbe ghescreuen vnde benalt myn breue vnde dar jnne lathen …. van der twist, de twisschen juw vnde den juwen is van der einem vnde thwyschen Wilm van dem Velde vnde syner husvrouwen vpp der anderen siden, dar gy den vuste vppe screuen hebben, so ik vppe de tyd den hebbe vorstan; worumme hebbe ik juw ok gescreuen, gy juwe vulmechtigen hir scholden senden tho Wysbu vp dat men de sake mochte in fruntschopp hen legghen, deme doch aldus langhe nicht is gheschen. Worumme bidde ik iuw vmme Ghades willen vnde vme des rechten, gy hir noch willen senden juwe vulmechtigen in kord, welk scholen veligh sin geleidet aff vnde an beth in beholt wedder; jk des haluen will dor, ghude frunde, tonemen vnde Wilms mechtich wesen. Isset dat sake, dat sodan sumen to swar were, ik will en wol myddelen, so gy my de scholen dancken. Leuen frunde gy hir willen wesen vppe vordacht vnde id nemen to herten. Were id sake, dat deme so nicht en scheghe, so isset des to fruchten vnde to befinde, dat dar schade aff komende wart, dat my nicht mede were; worumme ersamen ghuden frunde gy iuw hir jnne bewisen vnde de juwen hir senden, vppe demede deshaluen nen moge efte schaden im valle an juw der vnde an den juwen. Got kenne id ik id langhe hebbe vuste sch[u]ttet, des ik doch vor Gade nicht lenger kan starken men moth recht an seen, Gade deme heren sunt (!) de bouele to langhen vorhapenden tyden sunt vnd saligh. Ghescreuen vppe Wisborgh am pinxstedaghe anno lxxxj° secretum. Jwer Axelsson ridder. Adress: Der ersamen wolwisen mannen vnd heren, heren borgmester [vnde] radmanne der staed Reuell myt gantzer andacht gescreuen.